นายกรัฐมนตรี นั่งเรือตรวจเส้นทางเดินเรือตามโครงการพัฒนาจุดเชื่อมต่อการเดินทางจากท่าเรือวัดศรีบุญเรือง ไปยังท่าเรือศูนย์การค้าเดอะพาซิโอ
นายกรัฐมนตรี นั่งเรือตรวจเส้นทางเดินเรือตามโครงการพัฒนาจุดเชื่อมต่อการเดินทางจากท่าเรือวัดศรีบุญเรือง ไปยังท่าเรือศูนย์การค้าเดอะพาซิโอ พร้อมพบปะประชาชนที่มาต้อนรับในพื้นที่ริมคลองแสนแสบ

พลเอก ประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ เดินทางตรวจเยี่ยมโครงการพัฒนาระบบโครงข่ายการเดินทาง ล้อ ราง เรือ คลองแสนแสบ ส่วนต่อขยาย (วัดศรีบุญเรือง-มีนบุรี)  ที่ศูนย์การค้า เดอะพาซิโอ ทาวน์  สาขารามคำแหง เขตสะพานสูง โดยมีพลเอก ฉัตรชัย สาริกัลยะ รองนายกรัฐมนตรี  พลเอก อนุพงษ์ เผ่าจินดา รัฐมนตรีว่าการกระทรวงมหาดไทย นายอาคม เติมพิทยาไพสิฐ  รัฐมนตรีว่าการกระทรวงคมนาคม  และพลตำรวจเอก อัศวิน ขวัญเมือง ผู้ว่าราชการกรุงเทพมหานคร  พร้อมด้วยคณะผู้บริหารกรุงเทพมหานคร  ร่วมการตรวจเยี่ยม
 
นายกรัฐมนตรี ลงเรือจากท่าเรือวัดศรีบุญเรือง มายังท่าเรือศูนย์การค้า เดอะพาซิโอ ทาวน์  สาขารามคำแหง ระยะทางประมาณ 2 กิโลเมตร จากนั้นเดินทักทายประชาชนที่มารอรับริมคลองแสนแสบและรับฟังการบรรยายสรุปเรื่อง ความก้าวหน้าการพัฒนาคลองแสนแสบและการเดินทางสัญจรทางเรือ โดยนายสกลธี ภัททิยกุล รองผู้ว่าราชการกรุงเทพมหานคร   ซึ่งรัฐบาลได้มอบหมายให้กรุงเทพมหานครดำเนินโครงการพัฒนาโครงข่ายการเดินทาง ล้อ ราง เรือ คลองแสนแสบ ส่วนต่อขยาย (วัดศรีบุญเรือง-มีนบุรี) เพื่ออำนวยความสะดวก เพิ่มทางเลือกในการเดินทางให้แก่ประชาชนและบรรเทาปัญหาการจราจรติดขัด  
ซึ่งช่วงท่าเรือวัดศรีบุญเรือง-ท่าเรือเดอะพาซิโอ ปัจจุบันมีสภาพใช้งานได้และจะเปิดให้บริการในช่วงเดือนมกราคม ปี 2562 สำหรับท่าเรือที่เหลือกรุงเทพมหานครจะเร่งดำเนินการซ่อมแซมท่าเรือที่ชำรุด ใช้เวลาประมาณ 6 เดือน นอกจากนี้จะนำเรือไฟฟ้าจำนวน 12 ลำ 40 ที่นั่ง มาเปิดให้บริการประชาชนในกลาง ปี2562   
ขณะเดียวกัน ศูนย์การค้าเดอะพาซิโอ ทาวน์ ได้ให้ความอนุเคราะห์พื้นที่ในการจอดรถ โดยไม่คิดค่าใช้จ่ายให้แก่ประชาชน จำนวน 300 จุด เพื่อให้ประชาชนมาจอดรถเพื่อใช้ทางเลือกอื่นในการเดินทาง

จากนั้น นายกรัฐมนตรีได้รับฟังบรรยายสรุปเรื่องโครงข่ายระบบรถไฟฟ้าขนส่งมวลชนในกรุงเทพมหานครและปริมณฑล โดยนายภคพงศ์  ศิริกันทรมาศ ผู้ว่าการการรถไฟฟ้าขนส่งมวลชนแห่งประเทศไทย (รฟม.)และโครงการ Park&amp; Ride (จอดแล้วจร) โดยพลตำรวจตรี ธีระพงศ์ วงษ์รัฐพิทักษ์ ผู้บังคับการตำรวจนครบาล 4 ก่อนจะเดินทางไปมัสยิดกมาลุลอิสลาม เขตคลองสามวา